Niemand nog vas ná plaasaanval by Paarl | Netwerk24
Deur Jackie Kruger 30 Maart 2020 17:15
Die boer is op die Facebook-groep Paarl Pals as Paul Watson geïdentifiseer.
Twee mans het Saterdag omstreeks 02:30 by 'n vraghouer op die plaas ingebreek. Volgens die polisie het Watson gaan ondersoek instel toe die mans hom met 'n panga gekap en weggehardloop het. Watson is hospitaal toe gebring met wonde aan sy arms en kop.
Volgens inligting op Paarl Pals het die aanval sowat 150 m van die plaashuis af gebeur.
Kapt. Frederick van Wyk, polisiewoordvoerder, sê die ondersoek duur voort. Speurders volg leidrade op, maar niemand is nog in hegtenis geneem nie.
Die polisie ondersoek 'n saak van poging tot moord en inbraak.
Volgens inligting op die Drakenstein-plaaswag (DFW) se Facebook-blad is Watson intussen ontslaan en gaan dit goed met hom.
In 'n boodskap waarin hy mense bedank wat in die kommentare op die Facebook-blad gepubliseer is, sê Watson hy het aanvanklik gedink daar was net een aanvaller, maar dat ander mense hom ook by die vraghouer aangeval het.
­Hy kon hulp ontbied en lede van die DFW was binne minute op die toneel. Danksy die plaaswag se groot radiobeheernetwerk is die polisie, paramedici en ander nooddienste ontbied.